Вадзім Дзевятоўскі:“Ёсць такое меркаванне, што студэнтаў прымушаюць удзельнічаць у Мінскім паўмарафоне. Але тое, што ўжо сёння студэнты БДУІР пачынаюць да яго рыхтавацца, гаворыць пра іх асэнсаванае рашэнне. Трэба зрабіць так, каб той, хто прабяжыць паўмарафон першы раз, палюбіў бег і працягваў удзельнічаць у гэтых мерапрыемствах і ў наступныя гады. Наша галоўная задача — прыцягнуць да бегу як мага большую колькасць людзей, бо спорт напаўняе энергіяй і пазітывам, прымушае пераадольваць сябе і выхоўваць характар. Пачынаючым спартсменам магу параіць навучыцца размяркоўваць сілы на дыстанцыі, гэта лічу адным з галоўных складнікаў поспеху. Таксама трэба ўважліва ставіцца да свайго здароўя, прыслухоўвацца да арганізма, асабліва на першых этапах трэніровак. Не трэба рэкордаў, лепш рухацца паступова і спачатку проста ўвайсці ў трэніровачны рытм. Ні ў якой сферы нельга адразу стаць прафесіяналам. Так і ў паўмарафоне. Пачніце з самай маленькай дыстанцыі, паступова павялічвайце нагрузку, і добры вынік не прымусіць сябе доўга чакаць. Галоўнае — верыць у свае сілы”.